text: Nye gule busser er grønne
  25 juni 2017 kl. 14.58
  Busserne i Sønderborg Kommune bliver søndag skiftet ud med mere miljøvenlige af slagsen. 
  Når borgerne fremover skal en tur med bussen i Sønderborg, bliver det i busser, der kører på certificeret biogas.
  De 44 nye miljøvenlige busser reducerer udledningen af CO2 og det er ifølge kommunen til gavn for miljøet.
  - Det er en betydelig besparelse til gavn for miljøet og et væsentligt bidrag til at gøre Sønderborg Kommune CO2-neutral i 2029, siger formand for teknik- og miljøudvalget Frode Sørensen.
  I forbindelse med præsentationen af de nye grønne busser har Sønderborg Kommune haft den store regnemaskine i brug og regnestykket siger, at atmosfæren slipper for 2700 ton CO2 om året, når de grønne busser ruller ud på vejene.
  